**Noapte din martie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea mi-i așa aproape

Că-i ating mătasa blândă

Când ea trece peste ape

Cu pășirea tremurândă.

S-au pierdut simțiri de spații

Că descrise ori nescrise

Crengi îndoi din constelații

Să le mângâi flori deschise.

Luna-mi trece pe spinare

Pelerina-i aurie

Ori mă-nchide de răcoare,

Sau așa - fără să știe.

Undeva parcă departe,

Însă, poate, și alături

Apele eliberate

Fug râzânde din omături.

Iar pământu-n amorțire

Vrea să-i prindă tălpii glasul:

O ușoară scârțâire

Totuși îmi mai scapă pasul.

Și pășesc ușor și sincer

De la până-n întuneric

Aș mai spune eu, aș zice,

Dar n-am poftă și nici vrere.

Iar mistere și cu geruri

Pierd credința că-s înalte

Când atrag ramuri din ceruri

S-ating florile-nstelate.

Victor Bragagiu

victorbragagiu. blogspot.com